25.5.2023
EL
Επίσημη Εφημερίδα της Ευρωπαϊκής Ένωσης
C 184/37
4.4.
Επιπλέον, η ΕΟΚΕ πιστεύει ότι η παροχή ενημέρωσης στους επενδυτές και η διαφάνεια σε ζητήματα που σχετίζονται με τις ανακλητικές αγωγές, την ανίχνευση περιουσιακών στοιχείων, τα καθήκοντα και την ευθύνη των διευθυντών, την πώληση μιας επιχείρησης εν λειτουργία μέσω «διαδικασίας προσυμφωνημένης μεταβίβασης ενεργητικού», το σημείο ενεργοποίησης του καθεστώτος αφερεγγυότητας, ένα ειδικό καθεστώς αφερεγγυότητας για πολύ μικρές και μικρές επιχειρήσεις, την κατάταξη των απαιτήσεων και τις επιτροπές πιστωτών, έχουν πολύ μεγάλη σημασία. 4.5.
Η ΕΟΚΕ τάσσεται, επίσης, υπέρ του γεγονότος ότι με την πρόταση θεσπίζεται ειδική διαδικασία για τη διευκόλυνση και την επιτάχυνση της παύσης δραστηριοτήτων των πολύ μικρών επιχειρήσεων, με τη διασφάλιση μιας πιο αποδοτικής ως προς το κόστος διαδικασίας αφερεγγυότητας για τις εν λόγω επιχειρήσεις.
Οι εν λόγω ρυθμίσεις υποστηρίζουν, επίσης, την εύτακτη παύση δραστηριοτήτων πολύ μικρών επιχειρήσεων που δεν διαθέτουν περιουσιακά στοιχεία, και αντιμετωπίζουν το γεγονός ότι ορισμένα κράτη μέλη δεν επιτρέπουν την πρόσβαση σε διαδικασίες αφερεγγυότητας εάν η προβλεπόμενη αξία ανάκτησης είναι χαμηλότερη των δικαστικών εξόδων.
Η ΕΟΚΕ τονίζει ότι αυτό καλύπτει περίπου το 90 % των περιπτώσεων αφερεγγυότητας και ως εκ τούτου θεωρεί ότι αυτή η διαδικασία είναι πολύ σημαντική. 4.6.
Ωστόσο, ενώ η ΕΟΚΕ εγκρίνει αυτήν την ειδική διαδικασία, προειδοποιεί σχετικά με το γεγονός ότι οι απαιτήσεις για τα εθνικά δικαστήρια προκειμένου να εκτελούν αυτά τα καθήκοντα, σύμφωνα με το άρθρο 12 και επόμενα της οδηγίας, μπορεί να οδηγήσει σε υπερβολική επιβάρυνση των εθνικών δικαστικών συστημάτων εάν τους ανατεθεί η ευθύνη της αξιολόγησης του εάν μια πολύ μικρή επιχείρηση είναι πράγματι αφερέγγυα και της διενέργειας των απαραίτητων χρονοβόρων διαδικασιών.
Κατά την άποψή μας, αυτό θα έβλαπτε εν μέρει τον σκοπό της προτεινόμενης νομοθεσίας.
Σε προηγούμενες γνωμοδοτήσεις (9), η ΕΟΚΕ είχε δηλώσει ότι η συστηματική προσφυγή στα δικαστήρια δεν μπορεί να είναι η προτιμώμενη επιλογή και συνέστησε τη θέσπιση νέων φορέων οι οποίοι θα αναλάμβαναν την ευθύνη για το καθήκον αυτό.
Η αποτελεσματική συμμετοχή ανεξάρτητων διαχειριστών διαδικασιών αφερεγγυότητας έχει αποδειχθεί επωφελής, ιδίως για μικροεπιχειρηματίες που δεν διαθέτουν επαρκή οργάνωση σε απλουστευμένες διαδικασίες εκκαθάρισης, και η ΕΟΚΕ είναι της άποψης ότι θα πρέπει να εξεταστεί σοβαρά η συμμετοχή διαχειριστών διαδικασιών αφερεγγυότητας (10). 4.7.
Η ΕΟΚΕ συνιστά επίσης οι διαχειριστές διαδικασιών αφερεγγυότητας, σε περίπτωση ύπαρξης έννομου συμφέροντος, να έχουν απευθείας και ταχεία πρόσβαση στα εθνικά μητρώα περιουσιακών στοιχείων, ανεξάρτητα από το κράτος μέλος στο οποίο έχουν διοριστεί.
Η ΕΟΚΕ τονίζει επίσης ότι τα εν λόγω μητρώα δεν έχουν θεσπιστεί ακόμα σε όλα τα κράτη μέλη και παροτρύνει τις οικείες αρχές να αποκαταστήσουν άμεσα την κατάσταση αυτή. 4.8.
Για λόγους αποτελεσματικότητας, η ΕΟΚΕ τάσσεται υπέρ της πρότασης για διαδικασίες προσυμφωνημένης μεταβίβασης ενεργητικού, όταν οι προπαρασκευαστικές εργασίες και η διαπραγμάτευση για την πώληση της επιχείρησης του οφειλέτη (ή μέρους αυτής) λαμβάνουν χώρα πριν από την επίσημη έναρξη των διαδικασιών αφερεγγυότητας.
Με αυτόν τον τρόπο καθίσταται εφικτή η εκτέλεση της πώλησης και η απόκτηση του προϊόντος της σε σύντομο χρονικό διάστημα μετά την έναρξη των επίσημων διαδικασιών αφερεγγυότητας για την εκκαθάριση επιχείρησης.
Ωστόσο, η ΕΟΚΕ προειδοποιεί ότι στο άρθρο 27 η πρόταση υποχρεώνει τα συμβαλλόμενα μέρη, π.χ. τους προμηθευτές μιας επιχείρησης που εισέρχεται σε διαδικασία αφερεγγυότητας, να υπογράφουν εκκρεμείς συμβάσεις, οι οποίες εκχωρούνται έπειτα στον αποκτώντα την επιχείρηση χωρίς τη συναίνεση του αντισυμβαλλομένου.
Αυτό, στην πραγματικότητα, τους δεσμεύει τεχνητά σε έναν συμβατικό εταίρο τον οποίο ούτε επέλεξαν ούτε έλεγξαν ποτέ και περιορίζει την επιχειρηματική τους ελευθερία.
Αυτό ισχύει κατά μείζονα λόγο για τους εργαζομένους, των οποίων η επαγγελματική ελευθερία δεν πρέπει να παραβιάζεται από μια αναγκαστική αλλαγή εργοδότη.
Κατά συνέπεια, η ΕΟΚΕ καλεί την Επιτροπή, το Κοινοβούλιο και το Συμβούλιο να αναθεωρήσουν αυτήν την πρόταση.
Επιπλέον, η πιθανή συμμετοχή μιας επιτροπής πιστωτών και ο έλεγχος από αυτήν θα πρέπει επίσης να ενισχυθούν στη διαδικασία προσυμφωνημένης μεταβίβασης ενεργητικού (pre-pack). 4.9.
Η ΕΟΚΕ τονίζει επίσης ότι η οδηγία δεν αντιμετωπίζει πραγματικά το ζήτημα της σύγκλισης της κατάταξης των απαιτήσεων, ούτε παρέχει ορισμό των λόγων αφερεγγυότητας.
Δεδομένου ότι αυτά αποτελούν βασική προϋπόθεση για την επίτευξη εναρμονισμένων διαδικασιών αφερεγγυότητας, η ΕΟΚΕ εκφράζει τη βαθιά της θλίψη για το γεγονός η Επιτροπή δεν έχει αναπτύξει περαιτέρω αυτές τις πτυχές. 4.10.
Ομοίως, η πρόταση δεν αναλύει επαρκώς το σημείο ενεργοποίησης του καθεστώτος αφερεγγυότητας, παρά τους ισχυρισμούς για το αντίθετο στην ανακοίνωση σχετικά με την οδηγία.
Η πρόταση αναφέρει ότι η παύση πληρωμών και ο ισολογισμός αποτελούν τα δύο συνήθη κριτήρια για την ενεργοποίηση της συνήθους διαδικασίας αφερεγγυότητας στα κράτη μέλη. 4.11.
Προκειμένου να απλουστευτεί η διαδικασία αφερεγγυότητας, την οποία η ΕΟΚΕ στηρίζει καταρχήν, η οδηγία προτείνει ότι το κριτήριο για την έναρξη απλουστευμένων διαδικασιών εκκαθάρισης θα πρέπει να είναι η αδυναμία εξόφλησης των χρεών όταν αυτά καθίστανται ληξιπρόθεσμα.
Αντί της παροχής κατευθύνσεων σχετικά με τον τρόπο καθορισμού των ειδικών συνθηκών υπό τις οποίες πληρούται αυτό το κριτήριο, η πρόταση καλεί τα κράτη μέλη να καθορίσουν τα ίδια αυτό το σημείο, και δεν αξιοποιεί την ευκαιρία επίτευξης συνοχής στην ΕΕ.
(9) (10)
Συμπεριλαμβανομένης της γνωμοδότησης της ΕΟΚΕ σχετικά με την αφερεγγυότητα των επιχειρήσεων (ΕΕ C 209 της 30.6.2017, σ. 21).
Παγκόσμια Τράπεζα, Principles for effective Insolvency and Creditor/debtor Regimes (Αρχές για αποτελεσματικά καθεστώτα αφερεγγυότητας και καθεστώτα που διέπουν τα δικαιώματα πιστωτών/οφειλετών), αναθεωρημένη έκδοση 2021, αρχές c6.1 και c19.6.